Ahooi, Noord-Kaap en pasop, Afrikaans – Trippel-7 is op pad | LitNet
Het jy 'n eg Noord-Kaapse storie wat die wêreld moet hoor of 'n eie verhaal wat eenvoudig gedeel moet word?
Dan moet jy nie hierdie opwindende geleentheid verby laat gaan nie, want Trippel-7 kom na die Noord-Kaap toe.
Wie en wat is Trippel-7?
Trippel-7 is 'n projek van PEN Afrikaans onder leiding van die bekroonde skrywer Bettina Wyngaard. Sy en ses ander woordkunstenaars gaan oor sewe dae ses werkswinkels aanbied en by sewe Noord-Kaapse dorpe aandoen op soek na stories wat in 'n boek hoort wat in baie huise, biblioteke en harte 'n tuiste moet vind.
As jy nog nie voorheen geskryf of iets gepubliseer het nie, is dit geen probleem nie. Inteendeel, dié sewe woordenaars is juis op soek na daardie verhale wat slegs om vure en etenstafels gehoor word, maar eintlik 'n groter gehoor verdien.
Kom deel dus jou stories met Bettina Wyngaard, die liedjieskrywer van Tribal Echo – Frazer Barry, die skrywer van Gerook – Eldridge Jason, die rymkletser van Rimestein – Daniel Swartz, die skrywer, joernalis en dosent Anastasia de Vries, die internasionaal bekende digter Diana Ferrus en die baie gewilde jeugboekskrywer Anzil Kulsen.
Hierdie sewe gaan met oop ore en storie-raad gereed staan met gratis werkswinkels in die volgende plekke op die volgende tye:
Griekwastad – 18 April om 9:00
Groblershoop – 19 April om 9:00
Upington –20 April om 9:00
Kakamas – 21 April om 9:00
Pofadder – 22 April om 9:00
Okiep – 23 April om 9:00
Belangstellendes kan 'n e-pos stuur aan Anzil Kulsen by anzilk@atkv.org.za of haar kontak op 083 704 0221. (Los asseblief 'n boodskap indien sy nie beskikbaar is nie.)